L-album ‘Stabat Mater’ hu l-frott ta’ kompetizzjoni nazzjonali li l-bank APS għamel għall-kompożituri Maltin. Il-bank ippreżenta donazzjoni ta’ 300 CD lill-President ta’ Malta, George Abela, għall-Community Chest Fund. Stabat Mater huwa xogħol il-kompożitur u direttur tal-mużika Christopher Muscat li kien ir-rebbieħ tat-tieni kompetizzjoni mużikali li organizza l-Bank APS għall-kompożituri Maltin. Din il-kompożizzjoni mnebbħa mis-sofferenza tal-Madonna issa tinsab fuq CD. Il-kompożitur Christopher Muscat irnexxielu jikseb l-appoġġ ta’ record label Bulgara, rinomata għall-bejgħ ta’ produzzjonijiet internazzjonali tal-mużika sagra. Stabat Mater diġa ġie ppreżentat lill-pubbliku f’kunċert f’Novembru mill-Orkestra Filarmonika ta’ Malta, il-kor Santa Monika u l-kor Jubilate Deo f’kunċert fil-Katidral tal-Imdina. Ic-Chairman tal-Bank APS qal li hu kburi li l-bank qed jappoġġja l-wirt kulturali ta’ Malta u li qed jippromwovi t-talent ta’ kompożituri lokali. Tenna li mill-2001 ‘l hawn il-bank ipproduċa 15-il CD. Waqt it-tnedija tas-CD, il-President George Abela faħħar l-inizjattiva tal-bank, b’mod partikolari l-appoġġ li qed jagħti lit-talent lokali. Storja: Ruth Castillo